Scottish Football League

Scottish Football League var den nest øverste fotballigaen i Skottland, etter Scottish Premier League. Ligaen besto av 1. divisjon (Scottish First Division), 2. divisjon (Scottish Second Division) og 3. divisjon (Scottish Third Division). Fram til Scottish Premier League ble dannet i 1998 var Scottish Football League den øverste fotballigaen i landet.

I juli ble Scottish Premier League og Scottish Football League slått sammen til Scottish Professional Football League.

Fram til Scottish Premier League ble dannet, var Scottish Football League dominert av Glasgow-klubbene Celtic og Rangers. De to klubbene dominerer fremdeles Scottish Premier League.

Historie
Ligaen ble opprettet i 1890. De opprinnelige 11 medlemmene var Abercorn, Cambuslang, Celtic, Cowlairs, Dumbarton, Heart of Midlothian, Rangers, Renton, St. Mirren, Third Lanark og Vale of Leven.

Celtic og Rangers har aldri rykket ned fra øverste divisjon i ligasystemet. Heart of Midlothian og St. Mirren spiller også i dag i øverste divisjon. Dumbarton spiller i Third Division (nivå 4 i ligasystemet). De andre klubbene er enten nedlagt eller ute av ligaen.

I motsetning til engelske The Football League var den skotske ligaen fra starten av en amatørliga. Først i 1893 valgte den skotske ligaen å tillate betaling av spillere. I mellomtiden hadde Renton blitt kastet ut av ligaen alt etter fem kamper den første sesongen, for å ha spilt en vennskapskamp mot Edinburgh Saints. Saints var i praksis klubben St. Bernard's, som hadde blitt diskvalifisert fra den skotske FA-cupen tidligere samme sesong for «skjult profesjonalisme». Både Renton og Edinburgh Saints ble suspendert fra det skotske fotballforbundet, men Renton ble tatt inn igjen i ligaen året etter. Celtic, Third Lanark og Cowlairs ble trukket 4 poeng som straff for regelbrudd den første sesongen.

Ligaen fikk stor suksess, og i 1893 ble 2. divisjon, Division 2, dannet. Det var ikke noe automatisk system for opp- og nedrykk mellom divisjonene, men flere lag fra 2. divisjon ble etter hvert valgt inn i 1. divisjon, slik at 1. divisjon vokste fra 10 lag i 1893/94 til 20 lag i 1914/15.

Den gamle storklubben Queen's Park, med 8 cupmesterskap på 1870- og 80-tallet (10 i alt), valgte å stå utenfor da ligaen ble dannet i 1890. I 1900 ble de imidlertid med i ligaen, og ble valgt direkte inn i 1. divisjon. Da var imidlertid klubbens storhetstid over, og de er i dag det eneste amatørlaget i ligaen.

Engelske The Football League innstilte aktiviteten under 1. verdenskrig, men den skotske ligaen holdt det gående, om enn på et lavere nivå enn i årene før krigen. Imidlertid ble 2. divisjon lagt på is i 1915. Først i 1921 ble 2. divisjon startet opp igjen, da med automatisk system for opp- og nedrykk mellom divisjonene. I 1923 ble ligaen utvidet til tre divisjoner. 3. divisjon varte imidlertid bare til våren 1926 før den kollapset fordi flere av klubbene ikke hadde økonomi til å fullføre sesongen.

Ligaen fortsatte med to divisjoner fram til 2. verdenskrig. Aktiviteten ble innstilt etter serierunden 2. september 1939, og ligaen startet opp igjen først høsten 1946. I likhet med i England ble det imidlertid spilt regionale, uoffisielle serieturneringer under krigen.

Da ligaen startet opp igjen høsten 1946, het divisjonene Division A og Division B, foruten en ny 3. divisjon, Division C. Denne divisjonen besto av en blanding av førstelag og andrelag fra de to øverste divisjonene, og ble i mindre grad regnet som en offisiell del av ligaen. Division C ble utvidet til to regionale avdelinger i 1949, men da andrelagene trakk seg ut i 1955, gikk ligaen tilbake til ordningen med to divisjoner. De gjenværende førstelagene fra Division C ble valgt inn i Division B. Året etter skiftet divisjonene navn tilbake til Division 1 og Division 2.

Den neste omstruktureringen av ligaen kom i 1975, da de to divisjonene ble omgjort til tre divisjoner. Med færre lag i hver divisjon ble det oftere kamper mellom storklubbene, og håpet var at dette ville øke tilskuerinteressen og inntektene. Divisjonene ble nå kalt Premier Division, First Division og Second Division.

I 1994 ble antallet divisjoner på nytt øket, og tre divisjoner ble til fire. Scottish Premier League ble dannet i 1998, og erstattet Premier Division.

I 2008/09 har Scottish Premier League 12 lag, mens Scottish Football League har 30, 10 i hver av de tre divisjonene. Vinneren av First Division rykker opp og erstatter det dårligste laget i Premier League, så sant de tilfredsstiller Premier Leagues krav til stadionfasiliteter.

Det finnes ikke noe system for opp- og nedrykk mellom Scottish Football League og de halvprofesjonelle, regionale ligaene under. Det siste laget som ble valgt inn i Scottish Football League fra ligaene under var Annan Athletic i 2008.

I januar 2013 kom klubbene i skotsk fotball i stedet fram til et nytt alternativ for de 42 lagene i Scottish Premier League og Scottish Football League med tre divisjoner, med 12 lag i de to øverste og 18 lag i den nederste (mot dagens 12-10-10-10). Dette forslaget kan bli innført allerede fra den følgende sesongen om det blir vedtatt.«Scottish football could be revolutionised in time for next season if SFL clubs back revamp proposals», Daily Record 29. januar 2013, besøkt 29. januar 2013

Trivia
En engelsk klubb spiller i Scottish Football League, nemlig Berwick Rangers. Berwick-klubben ble valgt inn i Scottish Football League i 1955, og spilte før det i lavere skotske ligaer. Byen Berwick har i tidligere århundrer vært en del av Skottland, og ligger nærmere Edinburgh i Skottland enn Newcastle upon Tyne i England. For fotballklubben er det dermed bedre økonomisk å spille i det skotske enn det engelske ligasystemet.

Motsatt spilte den skotske klubben Gretna i mange år i lavere engelske divisjoner, før de til slutt ble valgt inn i Scottish Football League i 2002.

Noen mindre klubber har markert seg spesielt de siste årene:
Gretna brukte bare fem år fra de ble valgt inn i ligaen (Third Division) til de vant First Division og rykket opp i Scottish Premier League i 2007. Klubben gikk imidlertid konkurs våren 2008 og måtte trekke seg fra ligaen etter sesongslutt.
Inverness Caledonian Thistle ble valgt inn i ligaen fra Highland League i 1994, og rykket opp i Scottish Premier League etter 10 sesonger, i 2004.
Edinburgh-klubben Meadowbank Thistle hadde hatt begrenset suksess fra de ble valgt inn i ligaen i 1974. I 1995 flyttet klubben til nybygd stadion i Livingston og skiftet navn til Livingston FC, og fikk raskt suksess. Klubben vant Third Division i 1996, og rykket i 2001 for første gang opp i Scottish Premier League, der de ble nummer 3 i sin første sesong. Klubben har imidlertid rykket ned igjen til First Division senere.
Også Dingwall-klubben Ross County har oppnådd brukbar suksess de senere årene. Klubben ble valgt inn i ligaen fra Highland League i 1994, og selv om den ikke kan vise til samme suksess som Inverness Caledonian Thistle, så klatret Ross County i ligasystemet og rykket opp i First Division i 2000. Etter en periode i Second Division kom klubben tilbake i First Division høsten 2008, og rykket opp i Skotsk Premier League 2012–2013.

Rekorder
Flest mål i en kamp: Airdrieonians – Dundee Wanderers 15-1 (1. desember 1894, gamle Division 2)
Største tilskuerantall: 118 567, Rangers – Celtic, 2. januar 1939 (gamle Division 1)

Ligamestre
Klubbene som har vunnet Scottish Football League til og med sesongen 1997/98. (Se egne artikler for mesterskap i Scottish Premier League og Scottish Premiership)

Rangers: 47 (+4): 1891 (delt med Dumbarton), 1899, 1900, 1901, 1902, 1911, 1912, 1913, 1918, 1920, 1921, 1923, 1924, 1925, 1927, 1928, 1929, 1930, 1931, 1933, 1934, 1935, 1937, 1939, 1947, 1949, 1950, 1953, 1956, 1957, 1959, 1961, 1963, 1964, 1975, 1976, 1978, 1987, 1989, 1990, 1991, 1992, 1993, 1994, 1995, 1996, 1997
Celtic: 37 (+5): 1893, 1894, 1896, 1898, 1905, 1906, 1907, 1908, 1909, 1910, 1914, 1915, 1916, 1917, 1919, 1922, 1926, 1936, 1938, 1954, 1966, 1967, 1968, 1969, 1970, 1971, 1972, 1973, 1974, 1977, 1979, 1981, 1982, 1986, 1988, 1998
Aberdeen: 4: 1955, 1980, 1984, 1985
Heart of Midlothian: 4: 1895, 1897, 1958, 1960
Hibernian: 4: 1903, 1948, 1951, 1952
Dumbarton: 2: 1891 (delt med Rangers), 1892
Dundee: 1: 1962
Dundee United: 1: 1983
Kilmarnock: 1: 1965
Motherwell: 1: 1932
Third Lanark: 1: 1904

I den første sesongen, 1890/91, endte Dumbarton og Rangers på samme poengsum. På den tiden brukte man ikke målforskjell eller målgjennomsnitt for å skille mellom lag på samme poengsum, og det ble spilt en playoff-kamp for å avgjøre seriemesterskapet. Kampen endte 2-2, og klubbene ble utropt til delte seriemestre.

Se også
Klubber som har spilt i Scottish Football League

 Referanser 

 Eksterne lenker 
 Gordon Smailes: The Breedon Book of Scottish Football Records. Breedon Books, Derby 1995. ISBN 1-85983-020-X
 Paul & Shirley Smith: The Ultimate Directory of English & Scottish Football Grounds. Yore Publications, Harefield. ISBN 0954 783042
 Sky Sports Football Yearbook 2007-2008. Headline Publishing Group, London 2007. ISBN 978-0-7553-1664-9
 The Scottish Football League (offisiell side)
 Scottish League Re-elections, Expulsions and Resignations
 Historical Football Kits

Kategori:Fotballserier i Skottland
Kategori:1890 i Storbritannia